text: Haderslev ansætter talerør for borgerne
  05 marts 2014 kl. 09.18
  Ny rådgiver skal hjælpe borgerne i Haderslev ud af fastlåste sager med kommunen.
  Det er for nemt at fare vild i et kompliceret kommunalt system. Derfor vil Haderslev kommune nu ansætte en neutral borgerrådgiver, der skal mægle mellem borgerne og kommunen og generelt guide borgere rundt i systemet:
  - For nogle kan det kommunale system med love og paragraffer virke som en jungle, specielt hvis man er uenig i en afgørelse. Borgerrådgiveren fjerner ikke junglen, men hjælper borgeren med at navigere rundt mellem træerne, siger borgmester H. P. om begrundelsen for at ansætte en rådgiver.
  Borgerrådgiveren skal ikke have en loyal funktion over for forvaltningen, men refererer i stedet direkte fra borger til byrådet. Rådgiveren kommer ikke til at have en stemme i afgørelsen af sager.
  Ansøgningsfristen er d. 24. marts.
  